- Å reise hjem er ikke

Lørdag formiddag orienterte justis- og beredskapsministeren Monica Mæland (H) om coronasituasjonen. Med på pressetreffet var også politimester i Vest, Kaare Songstad.

Songstad forteller at det så langt har vært en roligere påske for dem enn vanlig.

- Folk forholder seg til reglene, sier Songstad.

Han opplyser at de fra onsdag til lørdag morgen har hatt 56 coronarelaterte saker i hele Vest politidistrikt.

- Hold avstand

Justis- og beredskapsminister Mæland skryter også av folks dugnadsånd, og mener folk viser solidaritet i disse dager.

- Det er viktig at vi fortsetter å følge rådene som vi skal selv om vi fra 20. april slipper opp på tiltakene, sier Mæland.

Hun er på påskeferie i Bergen, og mener at byen er flinke til å følge smittevernsreglene.

- Mitt inntrykk er at man i Bergen følger opp, og det må vi gjøre. Det er viktig at vi holder fast ved reglene, og ikke slipper opp.

- Ikke unødvendig fritidsreise

Mæland bor til daglig i Oslo, men har nå dratt hjem på påskeferie til Bergen.

- Hvorfor har du reist hjem på påskeferie? spør TV 2s reporter.

- Det å reise hjem er ikke en unødvendig fritidsreise. De fleste av oss aksepterer at det å være sammen med sine nærmeste det er lov. Også for oss i regjeringen.

Som en del av coronatiltakene har regjeringen frarådet alle «unødvendige fritidsreiser utenfor din bo- og arbeidsregion».

Samtidig har Mæland selv sagt ved en tidligere anledning at hun ikke utelukker at folk kan reise hjem til påske.

- Hvis man er frisk og familien er frisk, kan man reise hjem, sa Mæland i starten av april.

Bekymret for vold i nære relasjoner

Mæland uttrykker også at hennes største bekymring i disse dager er vold i nære relasjoner.

- Vi vet at barn utsettes for vold og overgrep, og det er derfor viktig at politiet gjør alt de kan for å følge opp dette.

Hun skryter av dem som fortsatt er på jobb i disse dagene, og poengterer hvor viktig det er at folk holder avstand.

Skru På Lyd Error Error MYE FARLIGERE: På tross av at det er noen likheter mellom coronaviruset covid-19 og influensa, er førstnevnte mye farligere. Her forklarer vi hvorfor. Video: Marie Røssland / Dagbladet Vis mer

- Jeg har snakket med fotografer og journalister på pressemøter fordi det er ikke alltid dere er gode på å holde avstand, men bortsett fra det har jeg ikke pratet med noen om reglene.

- Folksomt på byfjellet

Hun forteller at hun har fått med seg at det er mange nordmenn som er ute i marka i disse dager.

- Jeg har hørt at det har vært folksomt på byfjellet i disse dagene, men jeg ser også i nyhetene, og på sosiale medier at folk er gode på å finne nye veier, sier hun.

Hun oppfordrer likevel folk til å være rause.

- Om man kommer til et sted hvor det er mange andre bør man finne et annet sted å være, legger hun til.